Joibe ai 8 di Zenâr su lis frecuencis pal Friûl e par Triest di Radio 1 Rai, inte suaze de programazion regjonâl pal Friûl-VJ, si fevele di Occitania, Friuli, Europa. La mia lingua suona il rock, il libri dât fûr de associazion di furlans in Piemont Lidrîs e Butui e presentât pe prime volte in Friûl inte suaze di Suns 2014, doi mês indaûr.
Dentri de rubriche par furlan Vuê o fevelìn di…, la condutore Antonella Lanfrit e l’autôr de publicazion, Marco Stolfo, a frontaran diviers argoments dal libri, che al fâs indenant une esplorazion profondide e organiche de produzion musicâl par ocitan e par furlan, de fin dai agns Sessante al dì di vuê, e le met in relazion e in comparazion cun chês che si son disvilupadis inaltrò in Europe.
La publicazion e je stade prontade cuntune atenzion multidissiplinâr, che e ten dentri musiche, storie, politiche, societât, dirits linguistics, leterature e tutele des minorancis, su la fonde di di fonts diferentis e di un trop di intervistis fatis cun musiciscj ocitans e furlans e cun artiscj e esperts sarts, bretons, bascs, catalans, ladins, slovens e albanês, ducj protagoniscj de taule taronde virtuâl che si cjate te tierce part dal libri.
Dongje dal libri al è ancje un cd cuntune selezion di musichis ocitanis e furlanis… fuartis.
L’apontament al a 3 e un cuart dopo di misdì.
Altris informazions sul libri si cjatin achì tal sît di Lidrîs e Butui.
fur_Latn fur_Latn fur_Latn fur_Latn fur_Latn fur_Latn